Левски (област Варна)

Левски е село в Североизточна България. То се намира в община Суворово, област Варна и е населено от етнографската група ваяци.

География 
Село Левски се намира в източната част на Дунавската равнина. Отстои на 25 км западно от град Варна и на 8 км от Суворово. Надморската височина е 350 м. Климатът е умерено-континентален, силно повлиян от близостта на Черно море.

История 
В района около Левски е имало римско селище. Трактористите откривали в нивите стари зидове.

Преди освобождението 
Селото е основано през 1823 година от преселници от селата Голица и Еркеч.

Старото му име е Чатма. То идва от името на извор около, който е основано.
Хората в селото носели характерните носии от Еркеч и Голица. В началото на XX век жителите още били запазили и характерния ваяшки говор. В селото са идвали и записвачи на песни, тъй като били запазени еркечанските народни песни.
През 50-те години на XIX век в селото било открито първото училище. Преди Кримската война учител бил даскал Нойчо. От 1867 до 1870 учител в селото бил Д.Куртев, а от 1871 до 1875 – Т.Велчев от Котел. Според опис от 1871 в селото били изпратени 54 букварчета, числителници и др.

Според предания Левски е минавал през селото. Стари хора разказвали, че е идвал при човек на име Липчо. Той оседлал два коня и тръгнал заедно с Левски към Силистра. Няма намерени документи, които да споменават дали в селото е имало комитет.

След освобождението 
Името на селото е променено на Левски през 1934 при правителството на Кимон Георгиев.
През 1944 в селото идвали руски войници.
В миналото село Левски се е славело с големите си стада овце. Преди имало и много биволи – над 80, но постепенно изчезнали.

Войници от селото, загинали в Балканската война:
 Димо Костадинов Демирев – 8 пехотен приморски полк
 Добри Славев Марков – 44 пехотен тунджански полк
 Киро Неделчев Киров – 8 пехотен приморски полк
 Пею Костадинов – 44 пехотен тунджански полк
 Стойко Михайлов Стойков – 44 пехотен тунджански полк
 Стойчо Нанев Димитров – 8 пехотен приморски полк
 Цвятко Николов Маринов – 8 пехотен приморски полк
 Янчо Янев – 44 пехотен тунджански полк

Население 
Численост на населението според преброяванията през годините:

Етнически състав

Преброяване на населението през 2011 г. 
Численост и дял на етническите групи според преброяването на населението през 2011 г.:

Природа 
Флора
Виреят типичните растения за Североизточна България и Черноморското крайбрежие. Срещат се жълт кантарион, синя метличина, черноморски пелин, глухарче, обикновена ралица, синя жлъчка, овчарска торбичка, бял равнец, кукувича прежда, бял оман, лайка, полски мак, бъз, коприва, папур и др.

Фауна
Има голямо разнообразие от птици. Срещат се мишелов, папуняк, синигер, чучулига, славей, авлига, селска лястовица, щъркел, яребица, пъдпъдък, пчелояд, скорец, гугутка, кълвач и др.
От бозайниците се срещат лисица, див заек, дива свиня, пор, невестулка, източноевропейски таралеж, къртица, сляпо куче и др.
Разпространени вредители са насекомите колорадски бръмбар, житен бегач, попово прасе.

Религии 
В селото има православен храм „Св. Архангел Михаил“, построен през 2004 година. Старият е бил изоставен, защото му е паднал покривът. И днес могат да се видят неговите руини.

Културни и природни забележителности 
В центъра на селото се намират паметникът на Васил Левски построен през 1995 и читалище „Наука“, основано през 1927 година. Има четири парка изградени през 1967.

Съборът на селото е на 18 юли – рождената дата на Васил Левски.

Личности 
 Никола Радев (р. 1940) починал 2016 година, писател
 Яни Пеев, писател
 Бърна Иванова (родена 1927 – 2006), учителка, дългогодишен директор на редица училища във Варна, общественик в сферата на образованието, педагог

Литература 
 Живот в два свята – 1980 – Яни Пеев

Източници

Външни препратки 
 Информация за село Левски в сайта на град Суворово 
 Загинали войници от село Левски през Балканската война
 Статия за село Левски във вестник „Народно дело“

Села в област Варна
Населени места в община Суворово
Обекти, наречени на Васил Левски